Lýsir skæru ljósi ef hann kemst í snertingu við nauðgunarlyf Haukur Viðar Alfreðsson skrifar 8. maí 2013 18:28 Kubburinn er hannaður til að lýsa skæru ljósi komist hann í snertingu við nauðgunarlyf . Sex nemendur við Háskólann í Reykjavík vinna að þróun lítils kubbs úr plasti sem ætlað er að lýsa skæru ljósi komist hann í snertingu við nauðgunarlyf . Kubbinn kalla þau safeCube og vonast hópurinn til að koma honum á markað innan skamms . „ Við erum í áfanga í HR sem gengur út á stofnun nýsköpunarfyrirtækja og við fengum þessa hugmynd í hópverkefni sem við unnum að , “ segir Jón Ragnar Jónsson , einn nemendanna , en hópurinn er í samvinnu við efnafræðidoktor í Noregi að útfæra kubbinn . Er honum ætlað að greina efnabreytinguna sem á sér stað þegar helstu nauðgunarlyfjum er smyglað í drykki , en meðal þeirra eru smjörsýra og Rohypnol . Jón segist ekki vita um sambærilega vöru á markaðnum , en hópurinn gekk úr skugga um það í upphafi verkefnisins . „ Stærð kubbsins er á stærð við ísmola og við höfum sett okkur í samband við fjölda skemmtistaða sem hafa lýst yfir áhuga . Kubbnum er svo skellt í drykkinn og lætur þig vita ef einhver laumar einhverju í glasið þitt . Það er hugsunin á bak við þetta , “ segir Jón , en fyrirætlað er að gera bæði einnota og fjölnota útgáfu af kubbnum . „ Við ætlum að reyna að hafa þetta ódýrt , en líka að búa til útgáfu sem væri þá aðeins dýrari , sem hægt væri til dæmis að hafa í veskinu sínu og nota oft . Þetta er úr plasti þannig að þetta bráðnar ekki . “